**הרפתקה בשחקים** הוא סרט קולנוע ישראלי בבימויו של ליאור חפץ משנת 2019, המספר על שני ילדים בני 13, יותם (אמיר טסלר) ונועה (הילה נתנזון) שמוצאים גרוטאה של מטוס קרב היסטורי במגרש גרוטאות. בעזרתו של טייס מבוגר (אריה צ'רנר) הם מנסים להחזיר את המטוס לאוויר כנגד כל הסיכויים.
התסריט נכתב על ידי חפץ בהשראת ספרו של עודד מרום, "הרפתקה בטייסת".

הסרט זכה להפצה מסחרית רחבה בבתי הקולנוע בארץ, נמכר להפצה בינלאומית במדינות רבות ודובב לצרפתית.

תקציר העלילה
------------

חייו של יותם בן ה-13 אינם פשוטים: לפני שנים מעטות איבד את אביו הטייס בתאונה, יש לו נטייה להתקפי אסתמה ועכשיו אימו הדאגנית החליטה שהם פותחים דף חדש בבאר שבע. יותם מתידד עם בת כיתתו נועה, נערה דעתנית שמתעניינת בעולם התעופה. אהוד, אביה של נועה, עובד על שיפוצו המקיף של "הספיט השחור" - מטוס הקרב האגדי של מוזיאון חיל האוויר ביחד עם אחיה השחצן עופר. למרבה תיסכולה של נועה הם אינם מרשים לה להשתתף במלאכת השיפוץ.
אמו של יותם עסוקה בעבודתה החדשה רוב שעות היום, ויותם ונועה מבלים את שעות אחר הלימודים ביחד. במהלך שיטוטיהם יותם ונועה מגלים במגרש גרוטאות מטוס "מסרשמיט" - מטוס הקרב הראשון של חיל האוויר. הם מחליטים לשפץ את המטוס הנדיר ביחד. יותם ונועה חוברים למוריס כהן, קשיש מתבודד ונרגן שהיה טייס קרב בעברו, המלמד אותם על המטוס, עקרונות הטיסה, עוזר להם במלאכת השחזור והופך לדמות אב. אם יצליחו להחזיר את המסרשמיט למצב טיסה, מוריס יטיס את המטוס במפגן האווירי החגיגי ביום העצמאות.
יום לפני המפגן, מוריס מתמוטט מהתקף לב ואינו יכול יותר להטיס את המטוס, ויותם ונועה צריכים להתמודד עם הפחדים הגדולים ביותר שלהם כדי להאבק על עצמאותם.

פסטיבלים ופרסים
---------------

בשנת 2020 הסרט זכה בפרס הראשון של חבר השופטים בפסטיבל שיקגו לסרטי ילדים, ובשנת 2021 זכה בפרס הראשון בפסטיבל הקולנוע בעיר לידס, אנגליה. בנוסף הסרט נבחר להקרנה בפסטיבלים רבים נוספים, בניהם לוס אנג׳לס, אמסטרדם, מלבורן, מונטריאול, דבלין, פוזנן ועוד.

שחקנים
------

| שחקן | תפקיד |
| --- | --- |
| אמיר טסלר | יותם פלג |
| הילה נתנזון | נועה הררי |
| אריה צ'רנר | מוריס כהן |
| ריקי בליך | מיכל פלג |
| נתי רביץ | אהוד הררי |
| דור הררי | עופר הררי |
| אורי בלופרב | צביקה טוכסמן |

תגובות
------

במהלך הפצתו בבתי הקולנוע בארץ בחודשים יולי-נובמבר 2019, הסרט קיבל ביקורות חיוביות. ב״טבלת המבקרים״ של עיתון הארץ זכה לממוצע משוקלל של ארבעה כוכבים, ומוקם בטבלה תחת הקטגוריה ״חובת צפייה״. באותה תקופה הסרט דורג במקום החמישי בטבלת ״הסרטים המובילים - עשרת הגדולים על פי הגולשים״ של אתר ״סרט״, עם ציון ממוצע של 8.26 מתוך 10.

מבקר הקולנוע שמוליק דובדבני כתב ״בידור מהנה עם קריצה היסטורית. התעשייה המקומית מתקשה לפצח את ז'אנר סרטי הילדים ונוער, אבל "הרפתקה בשחקים" מצליח איפה שקודמיו נכשלו. עם סיפור ישראלי, דמויות חינניות ואפילו סצנה של קרב אווירי, מדובר בסרט חביב ואפילו מעשיר...התוצאה היא סרט ילדים ונוער שמספק לקהל צרכניו בידור חביב מלווה בשיעור בהיסטוריה ציונית. מלחמת העצמאות, טייסת 101, מסרשמיט מיתולוגי, מודי אלון שהפיל מטוסי קרב מצריים בשמי תל אביב, מוזיאון חיל האוויר – זהו הסרט האידיאלי לבני דור תש"ח ונכדיהם״.

נחום מוכיח נתן לסרט ארבעה כוכבים, ובביקורת באתר ״במה״ כתב: ״ביצירת סרט המיועד לקהל צעיר יש לא מעט דילמות. האם להתיילד מבחינת השפה, הגישה והפנייה? או האם לתפוס את קהל הצעירים כבוגר ולא להוריד את הרף? ואולי למצוא את האיזון בין שתי הקונספציות? נדמה לי שזה מה שעשה הבמאי ליאור חפץ... המיומנות הנרכשת שלו ניכרת ב"הרפתקה בשחקים". הסרט רהוט בשפתו הקולנועית ויש בתסריטו חלוקה מאוזנת בין דרמה והרפתקאות. העבודה עם שני גיבוריו הצעירים, וגם עם המבוגרים, מוקפדת, אמינה ומדויקת בדרך כלל, ופה ושם יש גם קומיק-רליפים (בעיקר בדמות אחיה של נועה וחברו הסטלנים). קרב האוויר שבסרט מקצועי ועוצר נשימה, ויש בו גם פטריוטיות וגאווה ישראלית במינון נכון. אבל מעבר לכל, העבודה הקולנועית הזו משדרת כנות ויושר אינטלקטואלי, ובכך היא מתעלה בעיניי בהרבה על סרטי נוסחה סדרתיים לנוער. לי הזכיר הסרט סדרות ספרים שגדלתי עליהם כנער, כמו "הספורטאים הצעירים", "הבלשים הצעירים", "השביעייה הסודית" וכו׳. נוסטלגיה."

מאירה ברנע גולדברג כתבה: ״כבר זמן רב לא ראיתי סרט ילדים/נוער ישראלי שנותן כל כך הרבה כבוד לצופים הקטנים והגדולים... פעמים רבות חזרתי הביתה מאוכזבת מהזלזול באינטליגנציה שלי ושל הבן שלי. כאן המקרה שונה. כשהסרט נגמר ראיתי שסוף סוף הבן שלי חזר לנשום. הוא ישב ופחד למצמץ כדי שלא יפסיד משהו. זהו סרט הרפתקאות מושלם לילדים בבית ספר יסודי וחטיבה, כזה שגם ההורים ישמחו להצטרף לראות... בסרט יש את כל המאפיינים הדרושים כדי לרקוח סרט נוער לקיץ: אהבה, שנאה, קנאה, מתח, אמונה ותקווה. הוא נוגע בכל הנושאים שמעניינים ילדים בגיל הרלוונטי: יחסים בין הורים לילדים, דימוי עצמי, אהבה ראשונה ועוד.״

קישורים חיצוניים
----------------

* "הרפתקה בשחקים", במסד הנתונים הקולנועיים IMDb (באנגלית)
* "הרפתקה בשחקים", באתר ספר הקולנוע הישראלי
* "הרפתקה בשחקים", באתר אידיבי
* "הרפתקה בשחקים", במסד הנתונים הקולנועיים KinoPoisk (ברוסית)
* "הרפתקה בשחקים", קדימון הסרט בערוץ "סרטי יונייטד קינג", באתר יוטיוב
* אבנר שביט‏, "הזלתי דמעה כשניקו את האבק מעל הסמל של 'טייסת 101'": הגיבור האגדי של חיל האוויר מגיע לקולנוע, באתר וואלה!‏, 11 ביולי 2019
* טליה לוין, ‏"לקח לי זמן להודות שהחלום שלי היה להיות שחקנית, לא סלבריטאית", באתר מעריב אונליין, 28 ביולי 2019
* אינה טוקר, "נטלי פורטמן שולחת לי מיילים וגלויות בחגים", באתר ynet, 11 ביולי 2019
* עמנואל אלבז פלפס, ותיקי חיל האוויר שמצילים את המטוסים הישנים ממגרשי הגרוטאות: סיפורם נתן השראה גם לסרט ילדים חדש, "הרפתקה בשחקים", באתר חדשות ערוץ 13, ‏3.8.2019
* חיל האוויר הישראלי מגיע לקולנוע: צפו בטריילר הראשון של "הרפתקה בשחקים", באתר וואלה!‏, 21 באפריל 2019
* מאיה כהן, "ריאיון עם נתי רביץ לרגל יציאת סרט חדש לכל המשפחה בכיכובו: "הרפתקה בשחקים", באתר ישראל היום, ‏8.7.2019
* קובי רוזנטל, "הרפתקה בשחקים" – ריאיון עם הבמאי והתסריטאי ליאור חפץ, באתר גלקסיית המחשבים, ‏28.7.2019
* יונתן גל, הבמאי ליאור חפץ על סרטו החדש הרפתקה בשחקים, באתר 102fm, ‏13.7.2019
* יהודית גריסרו וגדעון אוקו, לפעמים חלומות מתגשמים: השחקנית הילה נתנזון, שחקנית הסרט 'הרפתקה בשחקים' על הסרט שמגולל הגשמת חלום ילדות, כנגד כל הסיכויים, באתר 103fm, ‏4.8.2019
* קרן אידלזון, ממריאה לשחקים: הילה נתנזון בת ה-17 מבית אליעזר מספרת על הדרך מספסל הלימודים בתיכון חדרה לתפקיד הראשי, באתר בלינקר, ‏18.7.2019
* חני סולומון, הרפתקה בשחקים: הכישרון מקידרון, השחקן אמיר טסלר, באתר קו למושב, ‏8.8.2019(הקישור אינו פעיל)
* מתן יניב, ‏קשה לנצח במאבק על ליהוק נשים בארץ: ראיון עם ריקי בליך, באתר "סרט", 28 ביולי 2019
* לימור גרוס-קלינגר, הרפתקה בשחקים-תן לחלומות לקחת אותך הכי גבוה שאפשר, באתר מועדון הצופות של סלונה, ‏30.6.2019

### ביקורות

* נחום מוכיח, עולים השבוע: "הרפתקה בשחקים" ועוד, באתר הבמה
* שמוליק דובדבני, ביקורת סרט - "הרפתקה בשחקים": בידור מהנה עם קריצה היסטורית, באתר ynet, 15 ביולי 2019
* שרה פני עוזרי, שמיים צעירים – ביקורת סרט, באתר ערוץ 7, 1 באוגוסט 2019
* מיכל ליבר רונן, ‏הרפתקה בשחקים | ביקורת סרט, באתר "סרט", 11 ביולי 2019
* קובי רוזנטל, יום אחד אולי אפרוש כנפיים – ביקורת לסרט "הרפתקה בשחקים", באתר גלקסיית המחשבים

הערות שוליים
------------

1. ↑  Awards 2020, festival.facets.org
2. ↑  שמוליק דובדבני, ביקורת סרט - "הרפתקה בשחקים": בידור מהנה עם קריצה היסטורית, באתר ynet, 15 ביולי 2019
3. ↑  אז מה עושים עם הילדים בחופש הגדול? אם נגמרו לכם הרעיונות, טור ההמלצות הזה בשבילכם, באתר melabes.co.il